CELEX: 32019D1862
Language: et
Date: 2019-11-06 00:00:00
Title: Komisjoni otsus (EL) 2019/1862, 6. november 2019, millega sätestatakse sise-eeskirjad andmesubjektide teavitamise ja nende teatavate õiguste piiramise kohta komisjoni poolt isikuandmete töötlemisel liidu süsteemis ebaseadusliku, teatamata ja reguleerimata kalapüügi ennetamiseks

7.11.2019   
               
               
                  ET
               
               
                  Euroopa Liidu Teataja
               
               
                  L 286/17
               
            
         KOMISJONI OTSUS (EL) 2019/1862,
         6. november 2019,
         millega sätestatakse sise-eeskirjad andmesubjektide teavitamise ja nende teatavate õiguste piiramise kohta komisjoni poolt isikuandmete töötlemisel liidu süsteemis ebaseadusliku, teatamata ja reguleerimata kalapüügi ennetamiseks
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 249 lõiget 1,
         ning arvestades järgmist:
         
                     (1)
                  
                  
                     Võttes arvesse liidu rahvusvahelisi kohustusi mere bioloogiliste ressursside säästva majandamise tagamisel, (1) on nõukogu määrusega (EÜ) nr 1005/2008 (2) loodud süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks. Komisjoni määrusega (EÜ) nr 1010/2009 (3) kehtestati määruse (EÜ) nr 1005/2008 üksikasjalikud rakenduseeskirjad. Süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks on liidu ühise kalanduspoliitika oluline osa (4) ning seega liidu ja liikmesriikide üldise avaliku huvi oluline eesmärk.
                  
               
                     (2)
                  
                  
                     Määruse (EÜ) nr 1005/2008 artiklite 25–28 kohaselt teeb komisjon analüüse ebaseadusliku, teatamata ja reguleerimata kalapüügiga tegelevate kalalaevade kindlaksmääramiseks ning määruse (EÜ) nr 1005/2008 artiklite 31–33 kohaselt järgib ta ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide väljaselgitamise menetlusi. Vastavalt määruse (EÜ) nr 1005/2008 artiklile 51 ning määruse (EÜ) nr 1010/2009 artiklitele 49 ja 50 edastavad ja vahetavad liikmesriigid teavet, et hõlbustada liikmesriikide jaoks määruse (EÜ) nr 1005/2008 täitmise tagamist. Vastavalt määruse (EÜ) nr 1005/2008 artiklile 51 ja määruse (EÜ) nr 1010/2009 artiklile 51 võivad nad vahetada kolmandate riikide ja rahvusvaheliste organisatsioonidega teavet ebaseadusliku, teatamata ja reguleerimata kalapüügi kohta. Komisjoni analüüsid ja menetlused ning teabevahetus liikmesriikide ja kolmandate riikide või rahvusvaheliste organisatsioonidega võivad keskenduda kalalaevadele, sh nende omanikele ja vajaduse korral nende käitajatele, kes võivad olla juriidilised või füüsilised isikud, ning samuti kolmandatele riikidele.
                  
               
                     (3)
                  
                  
                     Analüüside ja menetluste käigus ning määruse (EÜ) nr 1005/2008 artikli 51 ning määruse (EÜ) nr 1010/2009 artiklite 49, 50 ja 51 kohase vastastikuse abi andmiseks väidetava ebaseadusliku, teatamata ja reguleerimata kalapüügiga seoses töödeldakse paratamatult isikuandmeid Euroopa Parlamendi ja nõukogu määruse (EL) 2018/1725 (5) artikli 3 lõike 1 tähenduses. Komisjonil on vaja selliseid andmeid töödelda, et täita talle kui ametiasutusele määrusega (EÜ) nr 1005/2008 ja määrusega (EÜ) nr 1010/2009 ettenähtud ülesandeid. Ebaseadusliku, teatamata ja reguleerimata kalapüügiga seoses tehtavate analüüsite ja läbiviidavate menetluste näol on tegemist järelevalve, kontrolli või reguleerivate ülesannetega, mis on seotud avaliku võimu teostamisega määruse (EL) 2018/1725 artikli 25 lõike 1 punktides c, g ja h osutatud juhtudel.
                  
               
                     (4)
                  
                  
                     Analüüside ja menetluste läbiviimiseks ning liikmesriikidele abi andmiseks ja nende teavitamiseks ning kolmandate riikide või organisatsioonidega ebaseadusliku, teatamata ja reguleerimata kalapüügiga seotud teabe vahetamiseks töötleb komisjon teavet, mille ta on omandanud või saanud juriidilistelt isikutelt, füüsilistelt isikutelt, liikmesriikide asutustelt (nt määruse (EÜ) nr 1005/2008 artikli 15 lõike 2, artikli 17 lõike 8, artikli 21 lõike 3 ja artikli 39 lõike 4 kohaselt komisjonile teatatud riigi pädevad asutused), kolmandate riikide (eelkõige lipuriikide) ametiasutustelt ning rahvusvahelistelt organitelt ja organisatsioonidelt, eelkõige piirkondlikelt kalavarude majandamise organisatsioonidelt ja struktuuridelt. Analüüside ja menetluste käigus võib komisjon töödelda ka nõuetekohaselt dokumenteeritud teavet, mille ta on omandanud või saanud avalikest allikatest, anonüümsetest allikatest (nt informaatorid) või teadaolevatest allikatest (nt kodanikud, valitsusvälised organisatsioonid, kalandussektori ettevõtjad), kellel on vaja oma identiteeti kaitsta.
                  
               
                     (5)
                  
                  
                     Komisjon edastab teabe ja oma analüüsid liikmesriikide pädevatele asutustele ning muudele asutustele ja organitele kahe- või mitmepoolse koostöö raames liikmesriikide või kolmandate riikide asutuste ja organisatsioonidega, eelkõige piirkondlike kalavarude majandamise organisatsioonide või struktuuridega, kui seda nõutakse määruse (EÜ) nr 1005/2008 ja määruse (EÜ) nr 1010/2009 alusel või kui see on analüüside ja menetlustega seoses vajalik ja asjakohane. Selles nõutakse, et lipuriigid või liikmesriigid võtaksid oletatava ebaseadusliku, teatamata ja reguleerimata kalapüügiga seoses meetmeid ja edastaksid selle kohta teavet laeva omanikele ning vajaduse korral laeva käitajatele, et tagada omanike ja käitajate kaitseõigused ning kindlustada ELi eeskirjade tõhus ja tulemuslik kohaldamine, et ebaseaduslikku, teatamata ja reguleerimata kalapüüki ennetada, ära hoida ja lõpetada.
                  
               
                     (6)
                  
                  
                     Ebaseadusliku, teatamata ja reguleerimata kalapüügiga seotud analüüside ja menetluste käigus töödeldakse isikuandmeid määruse (EL) 2018/1725 artikli 3 lõike 3 tähenduses enne, kui komisjon on ametlikult tuvastanud laevad, mis oletatavasti tegelevad ebaseadusliku, teatamata ja reguleerimata kalapüügiga, ning algatab menetluse laeva viimiseks ebaseadusliku, teatamata ja reguleerimata kalapüügiga tegelevate laevade liidu nimekirja, ning enne, kui komisjon on ametlikult kindlaks teinud kolmandad riigid, kes ebaseadusliku, teatamata ja reguleerimata kalapüügi vastases võitluses koostööd ei tee. Töötlemine jätkub kõigi analüüside ja menetluste vältel, kolmandate riikide ametiasutustega peetavates dialoogides ning isegi pärast analüüside ja menetluste lõppu (nt selleks, et hinnata vajadust alustada komisjonile esitatava uue teabega seoses uusi analüüse ja menetlusi). Liikmesriikide, kolmandate riikide või rahvusvaheliste organisatsioonidega vahetatud isikuandmete töötlemise toiminguid tehakse alates hetkest, mil komisjon andmed kätte saab, ning liikmesriikide, kolmandate riikide või rahvusvaheliste organisatsioonide tehtavate analüüside käigus ja isegi pärast seda. Andmeid säilitatakse seni, kuni neid on vaja liikmesriikides, kolmandates riikides ja rahvusvahelistes organisatsioonides tehtavate analüüside ja menetluste lõpuleviimiseks. Andmeid võib erandjuhtudel säilitada, kui see on vajalik liidu kohustuste täitmise tagamiseks.
                  
               
                     (7)
                  
                  
                     Komisjoni töödeldavate isikuandmete liigid on muu hulgas isikusamasuse tuvastamiseks vajalikud andmed, kontaktandmed, andmed ametialase tegevuse kohta ning andmed, mis on seotud analüüsi või menetluse sisuga, eelkõige andmed kalalaevade, nende geograafilise asukoha ja püügitegevuse kohta, andmed laevaomanike, kaptenite ja meeskonnaliikmete kohta ning andmed kalandustoodete töötlemise ja turustamisega seotud isikute ning informaatorite kohta.
                  
               
                     (8)
                  
                  
                     Isikuandmeid hoitakse turvatud elektroonilises või füüsilises keskkonnas, et neile ei pääseks ebaseaduslikult juurde isikud, kellel pole nende andmete teadmise vajadust, või et neid ei edastataks ebaseaduslikult sellistele isikutele. Isikuandmeid säilitatakse komisjoni merendus- ja kalandusasjade valdkonnas pädevates teenistustes, kes vastutavad analüüside ja menetluste läbiviimise eest ning liikmesriikidele, kolmandatele riikidele ja rahvusvahelistele organisatsioonidele abi ja teabe andmise eest ajal, mida on vaja analüüside ja menetluste läbiviimiseks ning selleks, et liikmesriigid, kolmandad riigid ja rahvusvahelised organisatsioonid saaksid teha analüüse, et tegeleda ilmsete ebaseadusliku, teatamata ja reguleerimata kalapüügi juhtumitega ning teha järelanalüüse ja tagada andmete halduslik säilitusaeg pärast toimiku lõplikku sulgemist (6).
                  
               
                     (9)
                  
                  
                     Oma ülesandeid täites on komisjon kohustatud isikuandmete töötlemisega seoses austama füüsiliste isikute õigusi, nagu need on sätestatud Euroopa Liidu põhiõiguste harta artikli 8 lõikes 1 ja Euroopa Liidu toimimise lepingu artikli 16 lõikes 1 ning rakendatud määrusega (EL) 2018/1725. Samal ajal on komisjonil määruse (EÜ) nr 1005/2008 kohaselt selge kohustus ebaseaduslikku, teatamata ja reguleerimata kalapüüki vältida, ära hoida ja see lõpetada, mis nõuab, et komisjon viiks läbi analüüse ja menetlusi, järgides samas konfidentsiaalsuse ja ametisaladuse hoidmise eeskirju (7) ning nende füüsiliste ja juriidiliste isikute kaitseõigusi, kelle suhtes analüüse ja menetlusi läbi viiakse (8).
                  
               
                     (10)
                  
                  
                     Teatavatel asjaoludel on tarvis ühitada määrusest (EL) 2018/1725 tulenevad andmesubjektide õigused ebaseadusliku, teatamata ja reguleerimata kalapüügiga seotud analüüside ja menetluste läbiviimise tagamise vajadustega ning teiste andmesubjektide põhiõiguste ja -vabaduste täieliku austamisega. Selleks on määruse (EL) 2018/1725 artiklis 25 nähtud komisjonile ette võimalus piirata selle määruse artiklite 14–17, 19, 20 ja 35 ning artikli 4 kohaldamist, kui komisjoni vastuvõetud sätted vastavad selle määruse artiklites 14–17, 19 ja 20 sätestatud õigustele ja kohustustele.
                  
               
                     (11)
                  
                  
                     Liidu ühine kalanduspoliitika nõuab, et komisjon kohaldaks ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks tõhusalt ja tulemuslikult liidu õigusnorme. Selleks on vaja, järgides määruse (EL) 2018/1725 kohaseid isikuandmete kaitse standardeid, vastu võtta sise-eeskirjad, mille alusel võib komisjon piirata andmesubjektide õigusi vastavalt määruse (EL) 2018/1725 artiklile 25.
                  
               
                     (12)
                  
                  
                     Need sise-eeskirjad peaksid hõlmama kõiki töötlemistoiminguid, mida komisjon määruse (EÜ) nr 1005/2008 ja määruse (EÜ) nr 1010/2009 kohaste volituste ja kohustuste täitmisel teeb. Kõnealuseid eeskirju tuleks kohaldada töötlemistoimingute suhtes, mida tehakse ebaseadusliku, teatamata ja reguleerimata kalapüügiga seotud analüüside ja menetluste kogu kestuse jooksul, alates hetkest, mil komisjon saab isikuandmed, mis võivad ebaseadusliku, teatamata ja reguleerimata kalapüügiga tegelevate kalalaevade tuvastamiseks või koostööd mittetegevate kolmandate riikide kindlakstegemiseks asjassepuutuvad olla, ning kõigi analüüside, menetluste ja kolmandate riikide ametiasutustega peetavate dialoogide jooksul ja isegi pärast nende lõppemist, kui laevad või kolmandad riigid on määruse (EÜ) nr 1005/2008 artiklite 27 või 33 kohaselt ametlikult kindlaks tehtud, ning kui seda on vaja järelanalüüsi tegemiseks või liidu kohustuste täitmise tagamiseks.
                  
               
                     (13)
                  
                  
                     Neid sise-eeskirju ei peaks enam kohaldama selliste isikuandmete töötlemise toimingute suhtes, millest on andmesubjekte teavitatud vastavalt määruse (EÜ) nr 1005/2008 artikli 26 lõike 2 punktile d või artikli 3 punktile d ja artikli 27 lõike 6 punktile a. Liikmesriikidele abi andmise ning kolmandate riikide ja organisatsioonidega teabe vahetamise eesmärgil tehtavate töötlemistoimingute suhtes tuleks neid eeskirju kohaldada alates hetkest, kui komisjon saab isikuandmed, mille ta edastab ilmsete ebaseadusliku, teatamata ja reguleerimata kalapüügi juhtumitega tegelemiseks liikmesriikidele, kolmandatele riikidele või rahvusvahelisele organisatsioonile, kuni ajani, mil liikmesriigid, kolmandad riigid või rahvusvahelised organisatsioonid on analüüsid ja menetlused läbi viinud, sh nende analüüside ja menetluste jooksul ja isegi pärast nende lõppemist, kui seda on vaja järelanalüüsi tegemiseks või liidu kohustuste täitmise tagamiseks.
                  
               
                     (14)
                  
                  
                     Määruse (EL) 2018/1725 artiklite 14, 15 ja 16 järgimiseks peaks komisjon teavitama kõiki isikuid oma tegevusest, mis hõlmab nende isikuandmete töötlemist, ja nende õigustest läbipaistval ja sidusal viisil isikuandmete kaitse põhimõtteid käsitlevates teadetes, mis avaldatakse komisjoni veebisaidil. Vajaduse korral peaks komisjon võtma täiendavaid kaitsemeetmeid, tagamaks, et andmesubjekte teavitatakse eraldi asjakohases vormis.
                  
               
                     (15)
                  
                  
                     Ilma et see piiraks määruse (EL) 2018/1725 artikli 14 lõike 5 ja artikli 16 lõike 5 kohaldamist, on komisjonil kõnealuse määruse artikli 25 alusel võimalus piirata andmesubjektidele nende isikuandmete töötlemise ja neile kuuluvate muude õiguste rakendamise kohta teabe andmist, et kaitsta komisjoni volitusi määruse (EÜ) nr 1005/2008 kohaste analüüside ja menetluste läbiviimisel. Sellega seoses võib olla vaja, et komisjon piirab nende õiguste ja kohustuste rakendamist vastavalt määruse (EL) 2018/1725 artikli 25 lõike 1 punktidele c ja g, kui vastasel juhul oleks ohus komisjoni järelevalve-, kontrolli- või regulatiivtoimingute eesmärk liidu ühise kalanduspoliitika tõhusa rakendamisel.
                  
               
                     (16)
                  
                  
                     Lisaks võib komisjonil olla tarvis piirata andmesubjektide õiguste rakendamist tõhusa koostöö tagamise eesmärgil, et kaitsta teiste liidu institutsioonide, organite ja asutuste või liikmesriikide ametiasutuste andmetöötlustoiminguid. Komisjon võib seda teha olukorras, kus liidu mõne teise institutsiooni, organi või asutuse või liikmesriigi ametiasutuse kehtestatud piirangu eesmärk oleks ohus, kui komisjon samade isikuandmete suhtes samaväärseid piiranguid ei kohaldaks. Selleks peaks komisjon konsulteerima nende institutsioonide, organite, ametite, asutuste ja ametiasutustega piirangute kehtestamise põhjuste, vajalikkuse ja proportsionaalsuse üle.
                  
               
                     (17)
                  
                  
                     Komisjonil võib samuti olla tarvis piirata andmesubjektide teavitamist ja nende muude õiguste rakendamist seoses kolmandatelt riikidelt või rahvusvahelistelt organisatsioonidelt saadud isikuandmetega, et nende riikide või organisatsioonidega koostööd teha ning kindlustada seega liidu üldist avalikku huvi pakkuvate oluliste eesmärkide järgimine, nagu on osutatud määruse (EL) 2018/1725 artikli 25 lõike 1 punktis c. Teatavatel juhtudel on andmesubjekti põhiõiguste kaitse huvi rahvusvahelise koostöö huvist siiski olulisem.
                  
               
                     (18)
                  
                  
                     Peale selle võib komisjon olla sunnitud piirama andmesubjektide teavitamist ja nende muude õiguste rakendamist seoses isikuandmetega, mis on saadud anonüümsetest või teadaolevatest allikatest (nt informaatorid), kes vajavad oma õiguste ja vabaduste kaitset vastavalt määruse (EL) 2018/1725 artikli 25 lõike 1 punktile h.
                  
               
                     (19)
                  
                  
                     Seetõttu on komisjon otsustanud, et määruse (EL) 2018/1725 artikli 25 lõike 1 punktides c, g ja h loetletud põhjused võivad olla aluseks piirangutele, mida võib olla tarvis kohaldada komisjoni analüüside ja menetluste läbiviimise käigus tehtavate andmetöötlustoimingute suhtes ebaseadusliku, teatamata ja reguleerimata kalapüügi valdkonnas.
                  
               
                     (20)
                  
                  
                     Kõik käesoleva otsuse alusel kohaldatavad piirangud peaksid olema vajalikud ja proportsionaalsed, võttes arvesse ohtu andmesubjektide õigustele ja vabadustele.
                  
               
                     (21)
                  
                  
                     Komisjon peaks kõiki piiranguid käsitlema läbipaistval viisil ning kandma kõik kohaldatavad piirangud asjakohasesse dokumendisüsteemi.
                  
               
                     (22)
                  
                  
                     Vastutav töötleja on komisjon, tegutsedes oma merendus- ja kalandusasjade valdkonnas pädeva teenistuse kaudu, kes vastutab ebaseadusliku, teatamata ja reguleerimata kalapüügiga seotud analüüside ja menetluste läbiviimise ning liikmesriikide ja rahvusvaheliste organisatsioonide abistamise eest väidetava ebaseadusliku, teatamata ja reguleerimata kalapüügi juhtumitega seoses.
                  
               
                     (23)
                  
                  
                     Vastavalt määruse (EL) 2018/1725 artikli 25 lõikele 8 võivad vastutavad töötlejad andmesubjekti suhtes piirangu kohaldamise põhjusi käsitleva teabe esitamist edasi lükata või selle teabe esitamisest keelduda, kui teave kahjustaks mis tahes viisil piirangu kohaldamise eesmärki. Eelkõige kehtib see määruse (EL) 2018/1725 artiklites 16 ja 35 sätestatud piirangute kohta.
                  
               
                     (24)
                  
                  
                     Tagamaks, et andmesubjekti õigust saada määruse (EL) 2018/1725 artiklite 16 ja 35 alusel teavet piiratakse vaid seni, kuni selline piirang on komisjonile ebaseadusliku, teatamata ja reguleerimata kalapüügiga seotud analüüside ja menetluste läbiviimiseks vajalik, peaks komisjon kehtestatud piirangud korrapäraselt läbi vaatama.
                  
               
                     (25)
                  
                  
                     Juhul kui piiratakse andmesubjekti muid õigusi, peaks vastutav töötleja hindama iga juhtumi puhul eraldi, kas piirangu põhjuse teatamine kahjustaks piirangu eesmärki.
                  
               
                     (26)
                  
                  
                     Komisjoni andmekaitseametnik peaks piirangute kohaldamist sõltumatult kontrollima, et tagada käesoleva otsuse järgimine.
                  
               
                     (27)
                  
                  
                     Käesolev otsus on vastu võetud määruse (EL) 2018/1725 artikli 25 kohaldamiseks ning peaks jõustuma kolmandal päeval pärast selle avaldamist Euroopa Liidu Teatajas, et võimaldada komisjonil viivitamata piirata teatavate õiguste ja kohustuste rakendamist vastavalt määruse (EL) 2018/1725 artiklile 25, et mitte takistada analüüside ja menetluste läbiviimist ebaseadusliku, teatamata ja reguleerimata kalapüügi juhtumite käsitlemisel.
                  
               
                     (28)
                  
                  
                     Euroopa Andmekaitseinspektoriga on konsulteeritud ja ta esitas oma arvamuse 17. juulil 2019,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse eeskirjad, mida komisjon peab järgima, kui ta teavitab andmesubjekte määruse (EL) 2018/1725 artiklite 14, 15 ja 16 alusel nende isikuandmete töötlemisest ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks kehtestatud liidu süsteemi raames.
            
            
               2.   Lisaks nähakse käesolevas otsuses ette tingimused, mille korral võib komisjon selle süsteemi raames määruse (EL) 2018/1725 artikli 25 lõike 1 punktide c, g ja h alusel piirata kõnealuse määruse artiklite 4, 14–17, 19, 20 ja 35 kohaldamist.
            
            
               3.   Käesolevat otsust kohaldatakse komisjoni tegevusele isikuandmete töötlemisel talle väidetava ebaseadusliku, teatamata ja reguleerimata kalapüügiga seotud analüüside ja menetluste läbiviimiseks ning vastastikuse abi osutamiseks ettenähtud ülesannete täitmisel või sellega seoses, vastavalt määrustele (EÜ) nr 1005/2008 ja (EÜ) nr 1010/2009.
               Käesolevat otsust ei kohaldata komisjoni poolt selliste isikuandmete töötlemise suhtes, millest on teavitatud kalalaeva omanikku ja vajaduse korral käitajat vastavalt määruse (EÜ) nr 1005/2008 artikli 26 lõike 2 punktile d või artikli 3 punktile d ja artikli 27 lõike 6 punktile a.
               Käesolevat otsust kohaldatakse järgmiste isikuandmete kategooriate suhtes:
               
                           a)
                        
                        
                           isikusamasuse tuvastamiseks vajalikud andmed ja kontaktandmed;
                        
                     
                           b)
                        
                        
                           andmed ametialase tegevuse kohta;
                        
                     
                           c)
                        
                        
                           laeva tegevus või laevaga seotud tegevus, laeva asukoht ja liikumine, püügitegevus või püügiga seotud tegevus;
                        
                     
                           d)
                        
                        
                           andmed laeva omanike, käitajate (ametikoht või -ülesanded), kaptenite ja meeskonnaliikmete kohta;
                        
                     
                           e)
                        
                        
                           andmed kalandustoodete liikumise, ladustamise, töötlemise ja turustamisega tegelevate isikute kohta kogu tarneahelas;
                        
                     
                           f)
                        
                        
                           andmed informaatorite kohta;
                        
                     
                           g)
                        
                        
                           kõik muud asjakohaste analüüside ja menetluste esemega seotud andmed.
                        
                     
         
         
            Artikkel 2
            Kohaldatavad erandid ja piirangud
            
               1.   Kui komisjon täidab oma kohustusi, mis puudutavad määruse (EL) 2018/1725 kohaseid andmesubjektide õigusi, kaalub ta, kas mõni selles määruses sätestatud erand kuulub kohaldamisele.
            
            
               2.   Kui määruse (EL) 2018/1725 artiklites 14–17, 19, 20 ja 35 sätestatud õiguste teostamine ja kohustuste täitmine komisjoni töödeldavate isikuandmetega seoses seaks ohtu ebaseaduslikku, teatamata ja reguleerimata kalapüüki puudutavate komisjoni analüüside ja menetluste eesmärgi saavutamise, sh komisjoni vahendite ja meetodite avalikukstulemise tõttu, või kahjustaks teiste andmesubjektide õigusi ja vabadusi, võib komisjon piirata järgmiste sätete ja põhimõtete kohaldamist:
               
                           a)
                        
                        
                           määruse (EL) 2018/1725 artiklid 14–17, 19, 20 ja 35 ning
                        
                     
                           b)
                        
                        
                           kõnealuse määruse artikli 4 lõike 1 punktis a sätestatud läbipaistvuse põhimõte osas, milles selle sätted on kooskõlas määruse (EL) 2018/1725 artiklites 14–17, 19, 20 ja 35 ettenähtud õiguste ja kohustustega.
                        
                     
            
               3.   Komisjon võib käesoleva artikli lõikes 2 osutatud õigusi ja kohustusi piirata seoses teistelt liidu institutsioonidelt, organitelt ja asutustelt, liikmesriikide ja kolmandate riikide pädevatelt asutustelt ning rahvusvahelistelt organisatsioonidelt või anonüümsetest või teadaolevatest allikatest saadud isikuandmetega järgmistel juhtudel:
               
                           a)
                        
                        
                           kui nende õiguste teostamist ja kohustuste täitmist võib liidu teiselt institutsioonilt, organilt või asutuselt saadud isikuandmetega seoses piirata see teine liidu institutsioon, organ või asutus määruse (EL) 2018/1725 artiklis 25 osutatud õigusaktide alusel või kooskõlas kõnealuse määruse IX peatükiga; Euroopa Parlamendi ja nõukogu määrusega (EL) 2016/794 (9) või nõukogu määrusega (EL) 2017/1939; (10)
                           
                        
                     
                           b)
                        
                        
                           kui nende õiguste teostamist ja kohustuste täitmist liikmesriigi pädevalt asutuselt saadud isikuandmetega seoses võivad piirata selle liikmesriigi pädevad asutused Euroopa Parlamendi ja nõukogu määruse (EL) 2016/679 (11) artiklis 23 osutatud õigusaktide või selliste siseriiklike meetmete alusel, millega võetakse liikmesriigi õigusesse üle Euroopa Parlamendi ja nõukogu direktiivi (EL) 2016/680 (12) artikli 13 lõige 3, artikli 15 lõige 3 või artikli 16 lõige 3;
                        
                     
                           c)
                        
                        
                           kui nende õiguste teostamine ja kohustuste täitmine võib takistada komisjoni ja kolmandate riikide või rahvusvaheliste organisatsioonide vahelist koostööd ebaseadusliku, teatamata ja reguleerimata kalapüügi alal.
                        
                     Enne piirangute kohaldamist esimese lõigu punktides a ja b loetletud asjaoludel peab komisjon konsulteerima asjaomaste liidu institutsioonide, organite, asutuste või liikmesriikide pädevate asutustega, välja arvatud juhul, kui komisjoni jaoks on selge, et piirangu kohaldamine on ette nähtud ühega neis punktides osutatud õigusaktidest.
               Esimese lõigu punkti c ei kohaldata, kui andmesubjekti huvid ning põhiõigused ja -vabadused on kaalukamad kui komisjoni huvi teha koostööd kolmandate riikide või rahvusvaheliste organisatsioonidega.
            
            
               4.   Lõiked 1, 2 ja 3 ei piira:
               
                           a)
                        
                        
                           muude selliste komisjoni otsuste kohaldamist, millega kehtestatakse sise-eeskirjad andmesubjektide teavitamise ja teatavate õiguste piiramise kohta vastavalt määruse (EL) 2018/1725 artiklile 25;
                        
                     
                           b)
                        
                        
                           komisjoni kodukorra artikli 23 kohaldamist.
                        
                     Lõikeid 2 ja 3 kohaldatakse vastavalt käesoleva otsuse artiklitele 3 ja 7.
            
            
               5.   Käesoleva artikli lõikes 2 osutatud õiguste ja kohustuste piiramine peab olema vajalik ja proportsionaalne, võttes arvesse ohtu andmesubjektide õigustele ja vabadustele.
            
         
         
            Artikkel 3
            Andmesubjektide teavitamine
            
               1.   Komisjon avaldab oma veebisaidil andmekaitse teated, milles teavitatakse kõiki andmesubjekte komisjoni tegevusest, mis hõlmab nende isikuandmete töötlemist ebaseadusliku, teatamata ja reguleerimata kalapüügiga seotud analüüside ja menetluste läbiviimisel. Vajaduse korral tagab komisjon, et andmesubjekte teavitatakse eraldi sobivas vormis.
            
            
               2.   Kui komisjon piirab täielikult või osaliselt teabe esitamist andmesubjektidele, kelle isikuandmeid ebaseadusliku, teatamata ja reguleerimata kalapüügiga seoses töödeldakse, dokumenteerib ja registreerib ta piirangu põhjused kooskõlas artikliga 6.
            
         
         
            Artikkel 4
            Andmesubjekti õigus andmetega tutvuda, õigus andmete kustutamisele ja õigus isikuandmete töötlemise piiramisele
            
               1.   Kui komisjon piirab täielikult või osaliselt andmesubjekti õigust andmetega tutvuda, andmeid kustutada või nende töötlemist piirata, nagu on osutatud määruse (EL) 2018/1725 vastavates artiklites 17, 19 ja 20, teatab ta asjaomasele andmesubjektile oma vastuses andmetega tutvumise, andmete kustutamise või nende töötlemise piiramise taotlusele:
               
                           a)
                        
                        
                           kohaldatud piirangust ja selle kohaldamise peamistest põhjustest ning
                        
                     
                           b)
                        
                        
                           võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse.
                        
                     
            
               2.   Lõikes 1 osutatud piirangu põhjustest teavitamise võib edasi lükata, teabe esitamata jätta ja selle esitamisest keelduda seni, kui teabe esitamine kahjustaks piirangu eesmärki.
            
            
               3.   Komisjon dokumenteerib ja registreerib piirangu põhjused kooskõlas käesoleva otsuse artikliga 6.
            
            
               4.   Kui õigust andmetega tutvuda on osaliselt või täielikult piiratud, võib andmesubjekt kasutada oma õigust andmetega tutvuda vastavalt määruse (EL) 2018/1725 artikli 25 lõigetele 6, 7 ja 8. Andmesubjekt võib esitada kaebuse Euroopa Andmekaitseinspektorile, kui ta leiab, et tema õigusi on õigusvastaselt rikutud või piiratud.
            
         
         
            Artikkel 5
            Andmesubjekti teavitamine isikuandmetega seotud rikkumistest
            Kui komisjon piirab andmesubjekti teavitamist isikuandmetega seotud rikkumistest, nagu on osutatud määruse (EL) 2018/1725 artiklis 35, dokumenteerib ja registreerib ta piirangu põhjused kooskõlas käesoleva otsuse artikliga 6.
         
         
            Artikkel 6
            Piirangute dokumenteerimine ja registreerimine
            
               1.   Komisjon dokumenteerib iga käesoleva otsuse alusel kohaldatava piirangu põhjused, sh hinnangu selle piirangu vajalikkuse ja proportsionaalsuse kohta, võttes arvesse määruse (EL) 2018/1725 artikli 25 lõikes 2 esitatud asjakohaseid tegureid.
            
            
               2.   Piirangu dokumenteerimisel märgitakse, kuidas asjaomase andmesubjekti õiguse teostamine seaks ohtu komisjoni poolt ebaseadusliku, teatamata ja reguleerimata kalapüügiga seotud analüüside ja menetluste läbiviimise või käesoleva otsuse artikli 2 lõike 2 või lõike 3 alusel kohaldatud piirangute eesmärgi või kahjustaks teiste andmesubjektide õigusi ja vabadusi.
            
            
               3.   Dokumenteeritud teave ning vajaduse korral ka asjakohaseid faktilisi ja õiguslikke asjaolusid sisaldavad dokumendid registreeritakse. Vastava taotluse korral tehakse need kättesaadavaks Euroopa Andmekaitseinspektorile.
            
         
         
            Artikkel 7
            Piirangute kestus
            
               1.   Artiklites 3, 4 ja 5 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Kui artiklites 3 või 5 osutatud piirangu põhjused enam ei kehti, tühistab komisjon piirangu ja teeb andmesubjektile teatavaks piirangu kehtestamise peamised põhjused. Samas teatab komisjon andmesubjektile, et tal on võimalik alati esitada kaebus Euroopa Andmekaitseinspektorile või pöörduda Euroopa Liidu Kohtusse.
            
            
               3.   Komisjon vaatab artiklites 3 ja 5 osutatud piirangute kehtestamise läbi pärast ühe aasta möödumist ebaseadusliku, teatamata ja reguleerimata kalapüügiga seoses läbiviidud asjaomaste komisjoni analüüside ja menetluste vastuvõtmist ja nende lõpetamisel. Seejärel hindab komisjon iga piirangu kohaldamise jätkamise vajalikkust.
            
         
         
            Artikkel 8
            Läbivaatamine komisjoni andmekaitseametniku poolt
            
               1.   Komisjoni andmekaitseametnikku teavitatakse põhjendamatu viivituseta andmesubjektide õiguste piiramisest käesoleva otsuse alusel. Taotluse korral võimaldatakse andmekaitseametnikul tutvuda piirangu põhjusi sisaldava dokumendiga ning kõigi faktilisi ja õiguslikke asjaolusid sisaldavate dokumentidega.
            
            
               2.   Andmekaitseametnik võib taotleda piirangu läbivaatamist. Andmekaitseametnikule tuleb taotletud läbivaatamise tulemustest teatada.
            
            
               3.   Komisjon dokumenteerib andmekaitseametniku kaasamise kõikidel juhtudel, mil käesoleva otsuse artikli 2 lõikes 2 osutatud õigusi ja kohustusi piiratakse.
            
         
         
            Artikkel 9
            Jõustumine
            Käesolev otsus jõustub selle Euroopa Liidu Teatajas avaldamise päeval.
         
         
            Brüssel, 6. november 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  Liit on Ühinenud Rahvaste Organisatsiooni 10. detsembri 1982. aasta mereõiguse konventsiooni osaline, ta on ratifitseerinud 4. augusti 1995. aasta lepingu 10. detsembri 1982. aasta Ühinenud Rahvaste Organisatsiooni mereõiguse konventsiooni piirialade kalavarude ja siirdekalade kaitset ja majandamist käsitlevate sätete rakendamise kohta (ÜRO kalavarude leping) ning on nõustunud Ühinenud Rahvaste Organisatsiooni Toidu- ja Põllumajandusorganisatsiooni (edaspidi „FAO“) 24. novembri 1993. aasta kokkuleppega, millega ergutatakse avamerekalalaevu täitma rahvusvahelisi kaitse- ja majandamiseeskirju (edaspidi „FAO kokkulepe“). Samuti on liit osaline sadamariigi meetmete lepingus (edaspidi „PSMA“), mille FAO konverents kiitis heaks oma kolmekümne kuuendal istungjärgul (Rooma 18.–23. november 2009) FAO põhikirja artikli XIV lõike 1 alusel 22. novembri 2009. aasta resolutsiooniga nr 12/2009.
         
            (2)  Nõukogu 29. septembri 2008. aasta määrus (EÜ) nr 1005/2008, millega luuakse ühenduse süsteem ETR-kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (ELT L 286, 29.10.2008, lk 1).
         
            (3)  Komisjoni 22. oktoobri 2009. aasta määrus (EÜ) nr 1010/2009, millega kehtestatakse nõukogu määruse (EÜ) nr 1005/2008 (millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks) üksikasjalikud rakenduseeskirjad (ELT L 280, 27.10.2009, lk 5).
         
            (4)  Vt eelkõige Euroopa Parlamendi ja nõukogu 11. detsembri 2013. aasta määruse (EL) nr 1380/2013 (ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ) (ELT L 354, 28.12.2013, lk 22) artiklid 28 ja 30.
         
            (5)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (6)  Toimikute säilitamine komisjonis on reguleeritud üldise säilitustähtaegade loeteluga ehk loendi vormis regulatiivse dokumendiga (viimane versioon on avaldatud numbri SEC(2010)900 all), millega on kehtestatud säilitustähtajad komisjoni eri liiki toimikute jaoks.
         
            (7)  Vt eelkõige Euroopa Liidu toimimise lepingu artikkel 339.
         
            (8)  Andmesubjektide õiguste tagamine ja vastutavate töötlejate kohustuste täitmine määruse (EL) 2018/1725 alusel ei mõjuta menetlustega hõlmatud isikute kaitseõiguste käsitlemist komisjoni poolt. Seega ei saa analüüside ja menetluste käigus kogutud, juhtumite toimikutes leiduvate tõendite terviklust ja autentsust kahjustada, muutes dokumente, mis on saadud või kogutud vastavalt asjaomases valdkonnas kohaldatavatele menetlusnormidele.
         
            (9)  Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53).
         
            (10)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
         
            (11)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (12)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).